Lav et referat af nedenstående tekst:

Tekst:
Det kan åbenbart være svært at vurdere, om en isbjørn er en han eller hun. Det kan Aalborg Zoo snakke med om. Det viser sig nemlig nu, at isbjørnen, som blev født i december 2009, ikke er en han, som man i første omgang troede - der er tale om en hun. Det skriver Aalborg Zoo i en pressemeddelelse. Inden isbjørnen blev døbt Milak, ønskede Aalborg Zoo at sikre sig, hvilket køn det pelsede dyr havde. DNA-test viste, at der var tale om en han. Men Milaks dyrepassere har det seneste stykke tid tvivlet på troværdigheden af DNA-testen, da dens adfærd og især udseende så ud til at være en hun. Da Milak snart skal til en anden zoologisk have, var man fra Aalborg Zoos side nødt til at være sikre på kønnet. Man valgte derfor at bedøve dyret og lave en ny kønstest af Milak. Og ganske rigtigt - dyrepassernes observationer viste sig at være rigtige, da Milak er en hun. - Det var godt, at vi valgte at tro på vores observationer, siger dyrepasser Frank Thomsen. Han henviser desuden til, at man for nogen tid siden havde samme problematik med isbjørnen Augo. - Vi lavede en visuel kønsbestemmelse af Augo, og der tog vi fejl. Dette kan skyldes, at moren under pleje at ungen, slikker den så meget, at klitoris forstørres, og dermed kan man forveksle kønnet, siger Frank Thomsen. Ifølge Aalborg Zoo er det dog en god nyhed, at der nu er tale om en hunisbjørn. - Hunisbjørne er meget nemmere at afsætte til andre zoologiske haver, og faktisk er vi allerede nu meget langt i de planer, siger dyrepasser Frank Thomsen. Aalborg Zoos isbjørne blev i 2009 kendt over hele verden, da man kunne følge isbjørneungen Milaks opvækst via webkameraer.

Referat:
Først mente Aalborg Zoo, at isbjørnen Milak var en han. Men nu, små to år efter, viser test, at det er en hun.